KJEMPEGOD START PÅ FRIIDRETTS-SESONGEN

Årets friidrettssesong er godt i gang og Sandvins utøvere har deltatt på mange stevner.

2 NM-sølv i mangekamp
Simen Johan Teigstad, U20, og Lucas Bricot (16) tok hver sin velfortjente sølvmedalje i mangekampen som ble arrangert i Bergen.
Begge guttene pers`et i flere øvelser.  Det var hard kamp om medaljene i alle klassene.
Full konsentrasjon og stor innsats i 10 øvelser, over 2 dager, er anstrengende både fysisk og psykisk. Simen Johan oppnådde 6.969 poeng og Lucas fikk 5.385 poeng.
Tobias Kalmo Thorbjørnsen deltok også i U20 klassen og ble nr 6 med totalsummen 4.912 poeng.

13-åringen, Matteo Bricot, deltok i 6-kamp og ble nr 2 med 4.214 pooeng.

Stor stevneaktivitet
Sist helg ble Tjalvelekene arrangert på Bislett stadion med stor deltakelse fra hele landet.
16 Sandvin-utøvere stilte på startstreken, og hevdet seg godt på resultatlistene. 
Sondre Witzøe vant 100 m i seniorklassen på den gode tiden 10,71 sek.  Han ble også nr 6 på 200 m. med 21,74 sek. Synne Larsen Almsbakken, 12 år, vant liten ball, Lucas Bricot, 16 år, vant diskos og spyd, Siver Olavsbråten Ebbestad, 16 år, vant stav, Marcus Giørtz, 17 år, vant lengde og høyde. Ellers var det mange flotte prestasjoner og pallplasseringer av den dyktige gjengen fra Sandvin. 

I tillegg har det vært stevner i Tønsberg, Drammen, Bækkelaget, Lambertseter og Grorud med god Sandvin-deltakelse.

Slottsfjellstafetten ble tradisjonen tro arrangert 1. mai på Slottsfjellet i Tønsberg. Der stilte Sandvin med 4 lag. Guttelaget, 16-18 år, vant en klar seier. To lag deltok i de yngste klassene. Og i tillegg deltok det 1 foreldrelag.

Høyt stavhopp og klar for EM U18
16 åringen , Siver Olavsbråten Ebbestad, deltok i stav under et stavstevne i Porsgrunn. Her hoppet han hele 4,63 m og satte ny personlig rekord.  Han har vært over kvalifiseringskravet til u18-EM 3 ganger, og er klar for mesterskapet som arrangeres i Banska Bystrica i Slovakia fra 18.-21. juli.

Simen Johan Teigstad og Lucas Bricot klar for Nordisk mesterskap i mangekamp
Etter den gode innsatsen under NM i mangekamp i Bergen, blir det tur til Nordisk Mesterskap i mangekamp som blir arrangert i Reykjavik på Island fra 15.-16. juni. 


				
	



